Khoi-San: 'Betrek ons' | News24
Khoi-San: 'Betrek ons'
Afstammelinge van die Khoi-San wil "volle en waardige" vennote in die huidige debat oor die onteiening van grond sonder vergoeding wees.
Só het Cecil le Fleur, voorsitter van die nasionale Khoi-San-raad, op 1 Maart aan pres. Cyril Ramaphosa in 'n debat in die Nasionale Huis van Tradisionele Leiers (NHTL) in die parlement gesê.
Le Fleur het verder aan Rama­phosa gesê grond is 'n baie sen­sitiewe kwessie, veral omdat die Khoi-San die heel eerste mense in Suid-Afrika was wat van hul grondregte ontneem is.
"As jy die berge, valleie en rivier­beddings van ons pragtige land besoek, Meneer die President, sal jy die antieke titelaktes van ons voorvaderlike gronde mooi geverf aan die mure van die grotte en uitge­graveer in die klippe in die valleie sien," het Le Fleur gesê.
"Hierdie byna heilige plekke van erfenis het deur duisende, in sommige gevalle honderdduisende, jare oorleef om deur ons vandag gebruik te kan word as getuienis in ons grondeise in die land van ons oorsprong."
Volgens Le Fleur word afstammelinge van die Khoi-San se grondeise ook as "uitsonderings" in die huidige grond­hervormingsprogramme hanteer.
"Ons is nie deel van die nasionale debat oor grondhervorming nie. In plaas daarvan het ons 'n afsonderlike program om ons eise aan te pak op die grondslag dat die departement na maniere moet kyk hoe hulle die 1913-afsnydatum, wat die Grondwet bepaal, kan systap."
Le Fleur het 'n beroep op Rama­phosa gedoen om die afstammelinge van die Khoi-San "volle en waar­dige" vennote in die "nuwe grond­debat te maak en om die proses waar ons as uitsonderings hanteer word stop te sit".
Ramaphosa het op 27 Februarie met die opening van die NHTL gesê 'n kommissie oor Khoi-San-aangeleent­hede sal gestig word om die regering te help om aan hierdie groep erkenning te gee. – Llewellyn Prince